Chê altre dì a jerin i 8 di Març, la Zornade internazionâl de femine.
O tornìn sul argoment, che o vin za frontât in chê date sei chest an che l’an passât, cuntun test ch o vin cjatât ator.
E je une poesie sui 8 di Març, scrite di Rosina Cantoni, la partigjane Giulia, tal 1961.
Par che si rivi a leilu miôr, il test al è stât al è stât metût te grafie uficiâl de lenghe furlane che in chê volte no esisteve.
Une testemoneance di une grande femine furlane.
Peraulis semplicis e profondis che a valin ancje pal dì di vuê.
8 di Març 1961
(Zornade des feminis)
Un pinsîr, un flôr zentîl
e cheste gran zornade
a noaltris destinade
a disin tantis robis.
A disin che ogni femine
e à un desideri in cûr
che vuê al salte fûr
e al svole vie cul svint.
Al va di un paîs al altri,
al va des monts al mâr
e fevelant biel clâr
al è come un zurament.
Sì, unissin simpri plui
par che no vegni vuere,
par che une pâs sincere
e vegni a calmâ ogni cûr.
E ognidun al vedi dirit
di sedi ben tratât
e no dome sfrutât
par ingrandî il potent.
Sûrs di ogni part di Mont,
di ogni colôr di piel,
volìn un Mont plui biel
che al vedi puest par ducj.
Volìn che i voi dai fruts
mai plui a cognossin vueris,
ni fan e ni miseriis,
ma un avignî seren.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bam_Latn fur_Latn